Tina Dickow har skrevet en kærlighedserklæring til Aarhus. Om et par uger spiller hun den ved den uofficielle åbning af Aarhus Festuge.

Annonce

Sangen hedder »Pigen Ud Af Aarhus«, og Tina Dickow fortæller at byen stadig er en stor og afgørende del af hende, selvom hun forlængst er flyttet herfra.

Det er i øvrigt første gang, Tina Dickow skriver på dansk, og det har været lidt af en udfordring:

»Det er en helt anden disciplin at skrive på dansk, og jeg er ikke på vej til at kaste det engelske overbord og springe helt ud som dansksproget artist. Men det er enormt fedt at prøve, og nu hvor jeg ville skrive om Aarhus, som dufter af barndom, Danmark og HJEM for mig, så gav det perfekt mening, at det skulle være min debut på dansk«, fortæller hun.

»Det bliver en sjov sang at spille live, tror jeg, og jeg håber, at det ikke kun er århusianerne, der kan relatere til den. Rigtig mange kender jo følelsen af at have forladt sin barndoms by, men stadig have følelsen af, at fødebyen er udgør ens indre landskab«.

Tina Dickow spiller 6 udendørs koncerter i Danmark i august:

Odense, Den fynske landsby - 14. august

Horsens, Lunden - 15. august

København, Plænen - 21. august

Aarhus, Rådhusparken - 27. august

Vejle, Byparken - 28. august

Sønderborg, Mølleparken - 29. august